Proizvodi i usluge 2014.

Aktivnosti Ureda mogu se podijeliti na pet ključnih područja: trajna potpora, posebna potpora, hitna potpora, potpora u pogledu informacija i analiza te potpora trećim zemljama. Trajna potpora: Kada je riječ o osposobljavanju, Ured je održao 13 edukacija za voditelje osposobljavanja, organizirao tri regionalne edukacije, razvio jedan novi modul za osposobljavanje i poboljšao četiri postojeća modula, sastavio dva priručnika za osposobljavanje i godišnje izvješće o osposobljavanju temeljenom na sustavu training cockpit (prikupljanje i analiza podataka o osposobljavanju na razini država članica i EU-a), organizirao godišnji didaktički seminar i jednu edukaciju o sastancima nacionalnih kontaktnih točaka i pokrenuo postupak za akreditaciju sustava osposobljavanja EASO-a. Rad Ureda na kvaliteti postupaka i odluka u vezi s azilom obuhvaća izradu tematskog prikaza načina pristupa proceduri, identifikacije osoba s posebnim potrebama i posebnih postupaka, izradu publikacije o alatu za podršku u vođenju razgovora s podnositeljem zahtjeva za azil te organizaciju triju tematskih sastanaka, osam sastanaka radnih skupina i jednog sastanka nacionalnih kontaktnih točaka na temu kvalitete. Ured je također pojačao suradnju s članovima sudova i tribunala, organizirao je godišnju konferenciju i tri stručna skupa i razvio praktični alat u kontekstu članka 15. točke (c) Direktive o standardima za kvalifikaciju. U području trgovanja ljudima Ured je od listopada 2012. do listopada 2014. koordinirao izvješće o zajedničkim aktivnostima u borbi protiv trgovanja ljudima koje su sastavile agencije za pravosuđe i unutarnje poslove te je organizirao jedan stručni skup. Ured je organizirao konferenciju o suradnji u praksi u pitanju maloljetnika bez pratnje i četiri tematska sastanka te je pokrenuo izradu publikacije o potrazi za obitelji i evaluaciju publikacije „EASO age assessment practice in Europe” (Praksa Ureda u vezi s procjenom dobi u Europi). Kada je riječ o informacijama o zemlji podrijetla (COI), Ured je dodatno poboljšao portal za COI kojim se služilo 580 aktivnih korisnika, uspostavio četiri posebne mreže COI-ja za Iran, Irak, Rusiju i Afganistan, organizirao dva sastanka i četiri edukacije za nacionalne administratore zajedničkog portala, dva sastanka strateške mreže COI-ja i 13 radionica i seminara za pojedinačne zemlje. Osim toga, sastavio je dva izvješća o informacijama o zemlji podrijetla (za Somaliju i Čečeniju) i publikaciju „Tools and tips for online COI research” (Alati i naputci za internetsko istraživanje o informacijama o zemlji podrijetla). Posebna potpora: posebna potpora pružena je Italiji, čime je dovršena provedba plana o posebnoj potpori započeta 2013., te Cipru, počevši od lipnja 2014. Ured je organizirao šest eksperimentalnih projekata o zajedničkoj obradi zahtjeva za azil i šest sastanaka o suradnji u praksi u izradi alata za podršku, planiranju djelovanja u nepredvidivim situacijama, premještanju i prihvatu. Ured je također sudjelovao na godišnjem forumu o preseljavanju i premještanju osoba i dovršio je prikaz ciklusa preseljavanja u državama članicama. Osim toga, proveo je osam aktivnosti u okviru rada radne skupine za Sredozemlje, u suradnji s drugim dionicima. Hitna potpora: Ured je hitnu potporu pružio Grčkoj i Bugarskoj, čime je dovršena provedba odgovarajućih planova djelovanja. Organizirao je dva sastanka nacionalnih kontaktnih točaka za intervencijske skupine za azil. Potpora u obliku informacija i analiza: Ured je objavio godišnje izvješće o stanju u vezi s azilom u EU-u 2013., kojem je svoj doprinos dalo približno 40 dionika. Povrh toga, sastavio je tri tromjesečna izvješća o azilu, 12 mjesečnih izvješća o azilu i 7 ad hoc izvješća. Ured je organizirao i dva sastanka sa skupinom za izradu statistika, proveo je u cijelosti 2. fazu sustava za pravodobno upozorenje i pripremljenost te izradio prijedlog o provedbi 3. faze. Potpora trećim zemljama: Ured je započeo strategiju vanjskog djelovanja, posebno provođenjem projekta u okviru Europskog instrumenta za susjedstvo i partnerstvo s Jordanom, Tunisom i Marokom. Uspostavio je mrežu za vanjsko djelovanje i organizirao dva sastanka o suradnji u praksi te je svoj modul osposobljavanja preveo na arapski jezik. Kada je riječ o organizaciji i suradnji s dionicima, Ured je organizirao tri sastanka upravnog odbora, usvojio tri odluke upravnog odbora, potpisao radni sporazum s Europskom agencijom za operativno upravljanje opsežnim informacijskim sustavima u području slobode, sigurnosti i pravde, održao četvrti sastanak savjetodavnog foruma te se savjetovao s civilnim društvom u raznim pitanjima. Ured je 2014. predsjedao mrežom agencija EU-a za pravosuđe i unutarnje poslove, te je u tom razdoblju organizirao tri sastanka kontaktnih skupina i sastanak voditelja agencija. Naposljetku, Ured je poboljšao unutarnju i vanjsku komunikaciju: usvojena je komunikacijska strategija, redovito su izdavana priopćenja za medije i bilteni te je održan informativni dan o EASO-u u državama članicama i Europskom parlamentu. Godine 2014. započeta je vanjska evaluacija Ureda.